আওয়ামী লীগের সভাপতি ও প্রধানমন্ত্রী শেখ হাসিনা সমর্থন করেন ফুটবলের জাদুকর কালো মানিকের দেশ ব্রাজিলকে। জানা গেছে, শৈশব থেকেই পেলের কথা শুনতে-শুনতে প্রধানমন্ত্রী ভক্ত হয়ে যান ব্রজিলের। তিনি ব্রাজিলের সমর্থক হলেও তার দলের অনেক নেতাকেই দেখা গেছে, ফুটবল বিশ্বের আরেক রাজা ম্যারাডোনার দেশ আর্জেন্টিনাকে সমর্থন করতে। রাজনীতিতে দলের সবাই শেখ হাসিনার পছন্দ-অপছন্দের সঙ্গে নিজের মিল রেখে চলতে চেষ্টা করে যান সর্বদায়। বিশ্বকাপ ফুটবলে দেখা যায় শেখ হাসিনার পছন্দের সঙ্গে অমিল রয়েছে অনেক কেন্দ্রীয় নেতার। আওয়ামী লীগের উপদেষ্টা পরিষদের সদস্য ও বাণিজ্যমন্ত্রী তোফায়েল আহমেদ জানান, তার পছন্দের ফুটবল দল আর্জেন্টিনা। তিনি খেলা দেখেন। আর্জেন্টিনার খেলা হলে তো কথাই নেই।